Кучинэ Марие и текIуэныгъэ
Франджым и Руан къалэм щекIуэкIащ атлетикэ псынщIэмкIэ «Meeting International de Sotteville» дунейпсо зэхьэзэхуэ. Тренер Габрилян Геннадий и гъэсэн ди спортсменкэ Кучинэ Марие метр 1,92-рэ лъагагъыр къищтэри, зэпеуэм и дыщэ медалыр къихьащ.
Командэ зэпеуэу екIуэкIа а зэхьэзэхуэм дэтхэнэ къэралми къыбгъэдэкIыу спортсменитI — зы цIыхубзрэ зы цIыхухъурэ — хэтащ. Зэхьэзэхуэм кърихьэлIащ США-м, Италием, Франджым, Германием, Урысей Федерацэм, Украинэм, Балканхэмрэ Европэ Ищхъэрэмрэ я гуп къыхэхаитI. Псори зэхэту команди 8. Командэ зэхьэзэхуэм, илъэс ипэкIи хуэдэу, Урысейм и гуп къыхэхам етIуанэ увыпIэр къыщихьащ, США-м и командэр япэ иригъэщри. Америкэм и спортсменхэм очкои 137-рэ, Урысейм и командэ къыхэхам очкои 121-рэ къаIэрыхьащ, ещанэр Франджым и спортсменхэу очкои 118-рэ къэзыхьахэрщ.
УАРДЭ Жантинэ.
